tartuNLP/wikipedia-smugri-20251201 huggingface dataset:
Adam Taggart

Adam Jake Taggart (sündinud 2. juunil 1993 Perthis) on Austraalia jalgpallur, kes mängib ründajana Jaapani kõrgliiga klubis Cerezo Osaka.
Ta alustas profikarjääri 2010. aastal kodulinnas Perth Glorys. Aastatel 2012–2014 mängis ta Newcastle Jetsis. Hooajal 2013–14 oli ta 16 väravaga Austraalia kõrgliiga suurim värvakütt. Ta sai sellega teise Newcastle Jetsi mängijana ajaloos A-League'i suurima väravaküti tiitli. Samal hooajal valiti ta liiga parimaks noormängijaks ja lisaks hooaja sümboolsesse koosseisu.
Pärast edukat hooaega Austraalias liitus ta 2014. aasta juunis Inglismaa esiliiga klubiga Fulham, kellega sõlmis kolmeaastase lepingu. Üheski mängus ta hooajal 2014–15 liigas väljakule ei pääsenud. Hooaja 2015–2016 esimese poole veetis ta laenul Šotimaa kõrgliiga klubis Dundee United.
2016. aasta jaanuaris liitus ta taas Perth Gloryga. Hooajal 2015–16 ta Perth Glory eest mängida ei saanud, kuna FIFA reeglite järgi ei saa üks mängija ühe hooaja jooksul olla registreeritud rohkem kui kahes klubis. Hooajal 2016–17 säras ta taas Perth Glory särgis, lüües liigas 12 väravat. Hooajal 2018–2019 mängis ta Brisbane Roaris.
2019. aasta veebruaris liitus ta Lõuna-Korea kõrgliiga klubiGA Suwon Samsung Bluewings. 2019. aasta liigahooajal lõi ta 20 väravat, millega oli Lõuna-Korea kõrgliiga suurim väravakütt. Lisaks valiti ta liiga hooaja sümboolsesse koosseisu. Samal aastal võitis ta klubiga Lõuna-Korea karika.
2020. aasta detsembris sõlmis Taggart lepingu Cerezo Osakaga.
Debüüdi Austraalia jalgpallikoondises tegi Taggart 2012. aasta detsembris mängus Hongkongi vastu. Esimese ja teise värava lõi ta koondise särgis hiljem samal kuul mängus Hiina Taipei vastu. Ta kuulus Austraalia koondisse 2014. aasta maailmameistrivõistlustel.
Kalifa Cissé

Kalifa Cissé (sündinud 9. jaanuaril 1984 Dreux's) on endine Mali jalgpallur, kaitsev poolkaitsja või keskkaitsja.
Cissé mängis klubikarjääri jooksul Portugali klubides Estoril ja Boavista, Inglismaa klubides Reading, sealhulgas hooajal 2007–08 Premier League'is, lüües seejuures 26. detsembril 2007 mängus Tottenham Hotspuri vastu oma karjääri ainsa värava Inglismaa kõrgliigas, Bristol City ja Derby County, USA-s Major League Socceri (MLS) klubis New England Revolution ning Tai kõrgliigaklubides.
2018. aasta juunis sõlmis ta üheaastase lepingu Austraalia kõrgliigaklubiga Central Coast Mariners. Ta teatas jalgpallurikarjääri lõpetamisest 2019. aasta jaanuaris, alustades seejärel tööd treenerina Central Coast Marinersi akadeemias.
Cissé esindas Malid koondises aastatel 2008–2012 kokku viiel korral.
Tekkel

Tekkel on üliõpilase või õpilase vormimüts. Eesti teklid on nokkmütsi kujuga ja jagunevad üldmütsiks, mida võivad kanda kõik üliõpilased, ning värvitekliks, mis on õppeasutuse või üliõpilasorganisatsiooni värvides ja mida võivad kanda vaid vastava institutsiooni liikmed.
Rebaseteklid on ühevärvilised, enamasti mustad; neid kannavad värve kandvate üliõpilasorganisatsioonide noorliikmed.
Toivo Kotov

Toivo Kotov (sündinud 14. märtsil 1949 Tallinnas) on eesti orienteeruja, treener ja sporditegelane.
1968. aastal lõpetas ta Tallinna Polütehnikumi raadiotehnika eriala.
Aastatel 1975–1978 töötas ta Laste Ekskursiooni ja Turismi Keskmaja instruktorina, 1978–1982 Lüllemäe õppespordibaasi instruktorina, hiljem Karula sovhoosi peaenergeetikuna.
Aastatel 1971–1975 võitis ta Eesti meistrivõistlustel orienteerumisjooksus 1 hõbeda ja 2 pronksi. Meistersportlane orienteerumises 1973. aastast. Raadioorienteerumises tuli 5 korda ja rebasejahis 2 korda Eesti meistriks.
Aastatel 1971–1977 oli ta Tallinna orienteerumispäevakute eestvedaja.
Ta oli Sixten Silla esimene treener. Ta on Lüllemäe orienteerumisklubi Juku-Peedu asutaja ja juht.
Ta on joonistanud orienteerumiskaarte, tegutsenud rajameistrina ja kirjutanud orienteerumisteemalisi artikleid.
Amherst (New Yorgi osariik)

Amherst on linn Erie maakonnas New Yorgi osariigis Ameerika Ühendriikides.
Linn rajati aastal 1818 ja on nimetatud Jeffrey Amhersti järgi. Tegu on Buffalo eeslinnaga. Seal asub Buffalo ülikool.
Edom

Edom ehk Idumea oli vanaaja maakond ja kuningriik Lõuna-Palestiinas, Surnumere ja Al-‘Aqabah’ lahe vahel. Alates 13. sajandist eKr asustasid seda piirkonda edomlased (ehk idumealased).
Amherst

Amherst on mitme koha nimi.
Ameerika Ühendriikides
Kanadas
Pidula jõgi

Pidula jõgi (ka "Veskioja") on oja Saaremaa loodeosas. Jõe pikkus on 3,7 km, valgla pindala 7,2 km² . Jõgi suubub paremalt Veskijõkke.
Pärimusmuusika Lõikuspidu

Pärimusmuusika Lõikuspidu on igal aastal oktoobris Viljandis toimuv pärimusmuusikafestival. Festivali korraldab Eesti Pärimusmuusika Keskus.
2018 toimus 16. festival.
Festivali raames jagatakse Etnokulbi-nimelist auhinda.
Haridusteaduse ja õpetajakoolituse edendamise programm

Haridusteaduse ja õpetajakoolituse edendamise programm (lühendatult EDUKO või Eduko) oli 2008-2015 Sihtasutuse Archimedes programm, mille eesmärkide seas oli Eesti pedagooge muuta professionaalsemaks. Programmi rahastati Euroopa Liidu struktuurivahenditest.
Ronald Vargas

Ronald Alejandro Vargas Aranguren (sündinud 2. detsembril 1986 Guatires) on endine Venezuela jalgpallur (ründav poolkaitsja või äärepoolkaitsja).
Ta alustas karjääri kodumaal Caracases, kellega tuli hooajal 2006–07 Venezuela meistriks. Seejärel mängis ta Belgia kõrgliiga klubides Club Brugge ja Anderlecht, kellega tuli kolmel korral Belgia meistriks, Türgi kõrgliigas Balıkesirsporis ja Kreeka kõrgliigas AEK Ateena.
2017. aasta septembris liitus ta Austraalia kõrgliiga klubiga Newcastle Jets. 2019. aastal suundus ta tagasi Belgia kõrgliigasse, liitudes Oostendega. Jalgpallurikarjääri lõpetas ta 2021. aastal Belgia klubis Deinze.
Debüüdi Venezuela jalgpallikoondises tegi Vargas 2008. aasta veebruaris mängus Haiti vastu. Esimese värava lõi ta koondise särgis sama aasta 6. juunil sõprusmängus Brasiilia vastu. Ta kuulus Venezuela koondisse 2015. aasta Copa Américal. Venezuela koondises mängis ta aastatel 2008–2015 kokku 23 korda ja lõi kolm väravat.
Mustjala festival

Mustjala festival (ka Mustjala muusikapäevad) on Saare maakonnas Mustjalas toimuv klassikalise ja džässmuusika festival. Festivali korraldab MTÜ Loovüksus. Kunstiline juht on Aare Tammesalu.
Esimene Mustjala festival toimus 1995. aastal. Esinejad on tunnustatud Eesti välismaa interpreedid. Kontserdid toimuvad kirikutes, Tagaranna kalurikülas, Loona ja Pidula mõisas, Ninase puhkekülas, Pidula Forellis jm.
Teadusandmed

Teadusandmete (inglise keeles "research data") all mõistetakse (mis iganes vormis või meediumis) talletatud teavet, mis on vajalik uurimisprojekti jooksul tehtud tähelepanekute ja saadud tulemuste või väljundite kinnitamiseks või tõendamiseks. Samuti võib olla teadusandmeid vaja kasutada selleks, et tagada vastavus õigusnormidega. Teadusandmete puhul on tegemist teabega, eelkõige faktide ja arvudega, mida kogutakse eesmärgiga seda analüüsida ja võimalusel kasutada argumentatsiooni, arutelu või kalkulatsiooni alusena. Teadusandmete hulka kuuluvad näiteks statistilised andmed, katsete tulemused, mõõtmisandmed, välitöödel kogutud vaatlusmaterjal, uuringutulemused, intervjuusalvestised, artefaktid ja pildimaterjal. 
Avatud teadusandmed (inglise "open research data") on teadlaste, uurimisrühmade, uurimisasutuste loodud ja teadustöös kasutatavad andmed, mis on tehtud elektrooniliselt vabalt kättesaadavaks ja taaskasutatavaks . Avaandmeid võib piiranguteta alla laadida, levitada ja teadustöös kasutada, nõudeks on korrektne viitamine autorile ja andmete kasutamine vastavalt litsentsitingimustele .
Teadusuuringu kavandamise käigus on oluline läbi mõelda ja kirja panna, kuidas toimub andmete kogumine ja nendega töötamine uuringu vältel, kellel on ligipääs andmetele ja vastutus andmete eest, mis saab andmetest pärast projekti lõppemist jne. Selleks tuleb luua andmehaldusplaan ning edasise töö käigus seda järgida. Teadusandmete halduse all mõistetakse kõiki tegevusi andmetega, mis tagavad teadusandmete kõrge kvaliteedi: andmete organiseerimine, dokumenteerimine, säilitamine, arhiveerimine, mis võimaldavad andmetele juurdepääsu ja andmete taaskasutust .
Ungari filmipäevad

Ungari filmipäevad on Tartus toimuv filmiüritus, kus näidatakse uuemaid Ungari filme. Üritust korraldavad Ungari Kultuuriselts ja HEEMP Eesti-Ungari Kultuuriselts.
2012. aastal toimusid 9. filmipäevad.
Andmehaldusplaan

Andmehaldusplaan (inglise keeles "data management plan") on uurimistöö juurde kuuluv kava, milles kirjeldatakse, milliseid andmeid uurimistöö projekti käigus toodetakse ja/või kogutakse, kuidas neid hallatakse, säilitatakse ja millistele andmetele võimaldatakse juurdepääs. Andmehaldusplaani eesmärgiks on kirjeldada kogu andmehalduse protsessi projekti jooksul ja peale projekti lõppemist. Andmehaldusplaan esitatakse koos uurimisprojekti taotlusega. 
Andmehaldusplaanis käsitletakse järgmisi teemasid :
Välislingid.
Teadusandmete haldamine
Momo (raamat)

"Momo" ehk "Kummaline lugu ajavarastest ja lapsest, kes inimestele varastatud aja tagasi tõi" on Saksa kirjaniku Michael Ende (1929–1995) muinasjutt-romaan, tema rahvusvaheliselt kõige edukam teos, mida on müüdud nüüdseks üle seitsme miljoni eksemplari.
Sisukokkuvõte.
Linnakese serval amfiteatri varemetes elab tüdruk, kelle nimi on Momo. Keegi ei tea, kust ta pärit on või kes on ta vanemad. Momol on aga üks eriline võime: ta oskab väga hästi kuulata. Kui temaga kõneleda, siis lahenevad mured ja tülid ning lendu tõuseb piiritu fantaasia. Momo saab oma erilise võime tõttu väga oluliseks sõbraks kõigile linnaelanikele. 
Ühel päeval ilmuvad linnakesse hallid härrad, kes teevad linnaelanikele ettepaneku hakata aega kokku hoidma. Inimesed, kes hoiavad aega kokku, peaksid olema õnnelikumad ja edukamad. Hallid härrad lubavad inimestele, kes elavad pidevalt kiirustades ning hoiavad oma aega Aja Hoiukassas, jõukust ja edu. Momo mõistab, et hädaohus on kõige tähtsam, elu, ja ta asub teekonnale, et nurjata ajavaraste ettevõtmine. 
"On üks suur ja ometi üsna igapäevane saladus. See saladus on aeg. Aja mõõtmiseks on kalendrid ja kellad, aga need ei tähenda midagi, sest igaüks teab, et üksainus tund võib tunduda nagu igavik, vahel võib see aga hetkena mööduda – olenevalt sellest, mida sel tunnil läbi elatakse. Sest aeg on elu. Ja elu elab südames." – Michael Ende "Momo"
Vana aja päev

Vana aja päev on Võru maakonnas Võru vallas Vastseliina linnuse juures toimuv üritus, kus tutvustatakse Eesti vanema ajaga seonduvat. Üritust korraldab Vastseliina Piiskopilinnuse Sihtasutus.
Siem de Jong

Siem Stefan de Jong (sündinud 28. jaanuaril 1989 Aigles Šveitsis) on Hollandi jalgpallur (ründav poolkaitsja või ründaja). Ta mängib Hollandi kõrgliiga klubis SC Heerenveen.
Ta sündis Šveitsis ning kolis perekonnaga Hollandisse nelja-aastaselt. Ka tema noorem vend Luuk de Jong on jalgpallur.
2005. aastal liitus ta Amsterdami Ajaxi noorteakadeemiaga. Debüüdi Hollandi kõrgliigas tegi ta hooajal 2007–08. Esimese värava lõi ta oma debüütmängus 2007. aasta oktoobris Rotterdami Sparta vastu. Samal aastal valiti ta Ajaxi tulevikutalendiks. Ta mängis Ajaxis kokku seitse hooaega ning tuli neljal viimasel hooajal klubiga Hollandi meistriks. Individuaalselt oli kõige edukamad hooajad 2010–11, 2011–12 ja 2012–13, kui ta lõi kõigil neil hooaegadel Hollandi kõrgliigas vähemalt 12 väravat.
2014. aasta juulis sõlmis ta kuueaastase lepingu Inglismaa Premier League'i klubiga Newcastle United. Sama aasta septembri alguses sai ta vigastada, mille tõttu sai ta meeskonna juurde naasta alles 2015. aasta veebruaris. Premier League'is jäi tal lõpuks läbimurre tegemata ning ainasa värava lõi ta liigas 25. aprillil 2015 mängus Swansea City vastu.
Hooajal 2016–17 naasis ta Hollandi kõrgliigasse, liitudes laenulepingu alusel PSV Eindhoveniga. 2017. aasta augustis sõlmis ta taas lepingu Amsterdami Ajaxiga. 2018. aasta augustis suundus ta üheks hooajaks laenule Austraalia kõrgliiga klubisse Sydneysse. Ta tuli sel hooajal Sydneyga Austraalia meistriks. Hooajal 2019–20 mängis ta taas Ajaxis, kuid tema arvele jäi kogu hooaja jooksul vaid kaheksa mängu.
2020. aasta hooajal mängis ta Major League Socceri klubis FC Cincinnati. 2020. aasta detsembris sõlmis ta lepingu Heerenveeniga.
Hollandi jalgpallikoondises pidas De Jong aastatel 2010–2013 kokku kuus mängu. Ainsad kaks väravat tulid 7. juunil 2013 peetud sõprusmängus Indoneesia vastu.
Matemaatiliste sümbolite loend

"Siin on valik sümboleid matemaatika eri valdkondadest. "
Selgitus.
Iga sümboli kohta antakse järgmist informatsiooni:
Aritmeetika.
Arvutamine.
"Märkus": Inglise keeleruumis on jagamismärgina kasutusel ka formula_1 (LaTeX: codice_1, HTML: codice_2)
Kompleksarvud.
"Märkus": Kompleksarvu reaal- ja imaginaarosa tähistatakse harilikult lühenditega formula_2 ja formula_3.
Tallinna Üleskutse

Tallinna Üleskutse (Tallinn Call for Action 2017) on dokument, milles rõhutatakse teaduse ja innovatsiooni olulisust Euroopa riikide arengule ja konkurentsivõimele ning kutsutakse riike üles kiires korras kindlustama teadus- ja innovatsioonisüsteemi piisav rahastamine.
&lt;br&gt;
Tallinna Üleskutse valmis Eesti Euroopa Liidu Nõukogu eesistumise ajal 2017. aastal. Selle andis Eesti Vabariigi peaminister Jüri Ratas 12. oktoobril 2017 Tallinnas peetud rahvusvahelisel tippkonverentsil „Euroopa tippteaduse mõju ja väärtus ühiskonnale“ sümboolselt üle teadussüsteemi eri sektorite esindajatele (poliitikutele, teadlastele, rahastajatele, ajakirjanikele).
Eesti on sarnaselt teiste Euroopa riikidega seadnud strateegiliseks eesmärgiks teadus- ja arendustegevuse (TA) kulutuste kasvatamise. Nii peaksid Eesti TA kulutused jõudma 2020. aastaks 3%-ni SKP-st. Enamik Euroopa riike on hädas endale seatud TA rahastuseesmärkide täitmisega.
Et kindlustada Euroopa elanike heaolu ka tulevikus ning hakkama saada uute ja ootamatute globaalsete probleemidega, kutsutakse Tallinna Üleskutses kõiki teaduse- ja innovatsioonisüsteemis osalejaid ühiselt tegutsema selle nimel, et suurendada teaduse ja innovatsiooni rahastamist, nende investeeringute mõju ning tõsta teaduse ja ühiskonna ning teadussüsteemi esindajate vastastikust usaldust.
Dokumendis kutsutakse üles seitsmele tegevusele:
Tallinna Üleskutse üleandmisel lausus peaminister: „"Investeerimine teadusesse ja innovatsiooni pole kindlasti mitte luksus, vaid konkurentsivõime tagamiseks möödapääsematu eeltingimus. Tarkus, loovus ja tegutsemisvalmidus on Euroopa tugevuse ja jõukuse peamised allikad. Kui avaliku sektori kulutused teadusele ja innovatsioonile stagneeruvad või neid kärbitakse, siis ei suuda Euroopa uute säravate ideede loojana ja uute teadmiste rakendajana maailmas esirinnas olla."”
Eugene Galekovic

Eugen-Josip Galekovic (sündinud 12. juunil 1981 Melbourne'is) on endine Austraalia jalgpallur, väravavaht.
Ta alustas klubikarjääri 2000. aastate alguses Austraalia toonase kõrgliiga National Soccer League'i klubides. Austraalia klubides on ta mänginud peaaegu kogu oma klubikarjääri, välja arvatud hooaeg 2004–05, kui ta mängis Portugali kõrgliigas Beira-Maris.
Aastatel 2005–2007 mängis ta Melbourne Victorys, kellega tuli hooajal 2006–07 A-League'i nii põhihooaja kui ka finaalseeria meistriks. Seejärel mängis ta kümme hooaega Adelaide Unitedis, kellega tuli samuti korra A-League'i nii põhihooaja kui ka finaalseeria meistriks ning lisaks võitis Austraalia karika. 2017–2019 mängis ta Melbourne Citys.
Galekovic on A-League'i senise ajaloo üks edukamaid väravavahte. Ta on neljal korral valitud liiga parimaks väravavahiks ja viiel korral liiga sümboolsesse koosseisu. 2015. aastal valiti ta liiga kümnendi sümboolsesse koosseisu. Aastatel 2009 ja 2010 nimetati ta Adelaide Unitedi hooaja parimaks mängijaks.
Debüüdi Austraalia jalgpallikoondises tegi ta 28. jaanuaril 2009 mängus Indoneesia vastu. 2015. aastal tuli ta Austraalia koondisega Aasia meistriks. Lisaks kuulus ta koondisse 2010. ja 2014. aasta maailmameistrivõistlustel. 2004. aasta suveolümpiamängude olümpiaturniiril kuulus ta Austraalia olümpiameeskonda.
Kontra

Bridžis pakkumine, mis suurendab kõiki lepingu eest saadavaid punkte. 
Seotud mõisteid: 
Trahvikontra - kontra, mille tähendus vastavalt paarisisesele kokkuppele on, et vastased ei suuda oma lepingut võita.
Negatiivne kontra - kontra pärast partneri avangut (või vahelepakkumist) ja vastaste vahelepakkumist, mis paarisisese kokkuleppe kohaselt kirjeldab lehti, milles on küll piisavalt jõudu (vähemalt 8 P), et pakkuda, kuid ei ole selleks sobivat viiekaardist masti.
Väljavõtukontra - kontra, mis vastavalt paarisisesele kokkuleppele kirjeldab vähemalt avangujõuga lehti, milles on kaks veel pakkumata neljakaardilist masti. Eesti keeles tarvitatakse sageli terminit valikkontra (partner, vali veel pakkumata mastidest sobiv).
Austraalia Tuumateaduse ja -tehnoloogia Organisatsioon

Austraalia tuumateaduse ja -tehnoloogia organisatsioon (ANSTO) on 1987. aastal Austraalia aatomienergia komisjoni asemele loodud Austraalia valitsusorgan.
Asutuse peakorter asub umbes 30 km kaugusel Sydneyst edelas.
Mitmikkodakondsus Eestis

Mitmikkodakondsus on isiku õiguslik seisund, kus tal on õigusaktidega sätestatud õigused ja kohustused samaaegselt mitme riigi suhtes. Kodakondsuse seaduse kohaselt ei ole Eestis mitmikkodakondsus lubatud, mis tähendab, et teise riigi kodakondsuse vastu võtmine on Eesti kodakondsuse äravõtmise aluseks. Kui isikul on sünnijärgne õigus nii Eesti kui ka mõne välisriigi kodakondsusele, paneb seadus isikule täisealiseks saades kohustuse valida, millise kodakondsuse säilitamist ta eelistab, kuid kohustuse täitmata jätmise korral ei nähta isikule ette negatiivseid tagajärgi. Mitmikkodakondsuse kõige tavalisem vorm on topeltkodakondsus, mille korral inimene on kahe riigi kodanik.
Põhjused.
Põhjused, miks mitte seadustada mitmikkodakondsust, on peamiselt seotud suurema administratiivse töö mahu, sellest tulenevate kulutustega ning riiklike julgeolekuküsimustega. Mitmikkodakondsuse seadustamine nõuaks rohkem koostööd teiste riikidega, et saada ja kontrollida teavet isiku teiste kodakondsuste kohta. Eesti kodanike muusse kodakondsusesse kuulumise üle arvestuse pidamine eeldaks muudatusi mitmetes andmekogudes, näiteks rahvastikuregistris, isikut tõendavate dokumentide andmekogus, sissesõidukeeldude registris ja Eesti kodakondsuse saanud, taastanud või kaotanud isikute andmekogus. Täiendavalt vajaksid lahendamist näiteks küsimused, mis puudutavad Eesti kodanike riigikaitsekohustuse täitmist (kohustuslik ajateenistus Eestis), aga ka valimisõigust igas kodakondsusjärgses riigis, võimalikku lojaalsuskonflikti ja avalikus teenistuses riigivõimu teostamist. 
Rahvastikuregistri andmetel puudutaks mitmikkodakondsuse üldine seadustamine umbes 245 000 inimest, kellest suuremal osal oleks topeltkodakondsus Venemaa Föderatsiooniga. Kuna mitme kodakondsusega isikud on õigustatult avatud oma kõigi kodakondsusjärgsete riikide poliitilistele ja sotsiaalsetele mõjutustele ning Venemaa käsitleb jätkuvalt Eestit oma erihuvide piirkonnana, on alust pidada mitmikkodakondsust oluliseks ohuks Eesti riiklikule julgeolekule.
Reformierakond algatas 2018. aastal eelnõu kodakondsuse seaduse muutmiseks, mille eesmärk oli võimaldada mitmikkodakondsus sünniga Eesti kodakondsuse omandanud isikutele. Ainult sünniga kodakondsuse omandanud isikutele mitmikkodakondsuse võimaldamine võib aga tekitada pingeid ühiskonnas, kui mitmikkodakondsus on lubatud ainult osadele inimestele, samas kui naturalisatsiooni korras Eesti kodakondsuse omandanutel puuduks õigus mitmikkodakondsusele. Riigikogu hääletas seadusemuudatuse menetlusest välja.
Fürstenau

Fürstenau on vald Saksamaal Alam-Saksi liidumaal Osnabrücki kreisis.
Valla pindala on 78,62 km². 31. detsembril 2017 elas seal 9445 inimest. Vald asub umbes 40 km Osnabrückist loodes ja 25 km Lingenist idas.
Püha Jüri evangeelne luterlik kirik seisab linna turuplatsil. Pastor Anke Kusche räägib lugu, et Teise maailmasõja ajal nõudis armee kogu kättesaadavat metalli sõjatoodanguks. Sadu aastaid iga päev helisenud kirikukellad võeti nõudmisel maha. Kuid öösel üks neist varastati ja maeti sõja lõpuni ühe taluniku põllule.
Linnakantseleis ripub maal linnast 18. sajandi lõpus. Nii näeb linn veel 2006. aasta detsembris välja.
Märkimisväärne isik Fürstenaus on multimiljonär Mark Bersheminski.
Merzen

Merzen on vald Saksamaal Alam-Saksi liidumaal Osnabrücki kreisis.
Valla pindala on 52,94 km². 31. detsembril 2017 elas seal 3907 inimest. Vald on tuntud oma odava majutuse ja ajaloolise võlu poolest. Suurim tööandja on ettevõte Setca Elektronik, mis toodab päikeseenergiaseadmeid.
Neuenkirchen (Osnabrück)

Neuenkirchen on vald Saksamaal Alam-Saksi liidumaal Osnabrücki kreisis.
Valla pindala on 57,51 km². 31. detsembril 2017 elas seal 4547 inimest. Vald asub umbes 20 km Osnabrückist loodes.
Varjupaigataotlejate Majutuskeskus

Rahvusvahelise kaitse taotlejate majutuskeskus osutab teenuseid Eestilt rahvusvahelist kaitset taotlevatele isikutele. Varjupaigataotlejate Majutuskeskuse Vao Keskus asub Vao külas Väike-Maarja vallas Lääne-Virumaal ning Vägeva Keskus Selli külas Jõgeva vallas Jõgevamaal. Vao keskuses on võimalik korraga majutada kuni 70 varjupaigataotlejat ja Vägeva keskuses 50 varjupaigataotlejat.
Keskuse töö.
Lisaks rahvusvaheise kaitse taotlejate majutamisele tutvustatakse keskuses taotlejale tema õigusi ja kohustusi, vajadusel nõustatakse ja abistatakse erivajadustega toimetulekul, võlgadega toimetulekul, lastekaitse, eakate teenuste ja muu vajamineva osas, abistatakse vajadusel kooliealisi lapsi ning nende vanemaid sobiva kooli leidmisel, varustatakse rahvusvahelise kaitse taotlejad ilmastikule sobivate riiete ning jalanõudega, korraldatakse tervisekontroll ja hädavajalik tõlketeenus. Majutuskeskuses ei ole korraldatud keskset toitlustamist ega varustamist toiduainetega. See on asendatud rahalise toetusega. Majutuskeskuses viibivatele rahvusvahelise kaitse taotlejatele makstav rahaline toetus on võrdne kehtiva minimaalsetest tarbimiskulutustest lähtuva toimetulekupiiriga. 
Keskuses toimuvad eesti keele tunnid ning tutvustatakse Eesti ja Euroopa kultuuri. 
Juba rahvusvahelise kaitse saanud isikut abistab keskus uue elukoha leidmisel, selle jaoks omavalitsusega suhtlemisel ja üürilepingu sõlmimisel ning vajadusel aitab korraldada ka kaitse saanud isiku osalemise keelekursustel või tagada talle tõlketeenuse. Keskus nõustab isikut Eesti ühiskonda integreerumisel.
Aare Olgo

Aare Olgo (sündinud 21. mail 1954 Väike-Maarjas) on eesti ettevõtlus- ja omavalitsustegelane.
Elukäik.
Aare Olgo on lõpetanud 1972. aastal Jõgeva Keskkooli ja seejärel Tallinna Polütehnilise Instituudi masinaehituse tehnoloogia, metallilõikepinkide ja -instrumentide erialal. 1977–1992 töötas ta juhtivatel ametikohtadel Rakvere KEK-is, Jõgeva KEK-is, Jõgeva EPT-s, Jõgeva rajooni ATK-s ja Jõgeva MEK-is. Aastatel 1992–2002 oli ta osaühingu Jõgeva Ehituskaubandus üks rajajaid, juhatuse liige ja tegevjuht. 
Tegevus omavalitsuses.
Aare Olgo valiti esimest korda Jõgeva linnavolikokku 2002. aastal Eesti Keskerakonna valimisnimekirjas (ta on Keskerakonna liige) ning sai abilinnapeaks. Jõgeva abilinnapeana töötas Aare Olgo ka aastatel 2005–2009. Mõned aastad tegutses Aare Olgo ettevõtluses. 2012–2013 oli ta Tartumaal Laeva valla vallavanem. 2013. aastal naasis Olgo Jõgeva linnavalitsusse abilinnapeaks ning aastatel 2013–2016 oli ta Jõgeva linnapea. 2016–2017 kutsuti ta taas Laeva vallavanemaks. 
2017. aastal valiti Aare Olgo Jõgeva linna, Jõgeva valla, Palamuse ja Torma valla ühinemise tulemusena moodustatud Jõgeva valla esimeseks vallavanemaks ja selles ametis oli ta kuni aprillini 2021.
Tegevus nõukogudes.
Olgo on kuulunud Jõgeva Linnaraamatukogu, SA Jõgeva Haigla ja sotsiaalkeskuse Elukaar nõukogusse ning olnud kahel perioodil OÜ Jõgeva Veevärk nõukogu esimees. Ta on Jõgeva vallavanemana SA Jõgevamaa Arendus- ja Ettevõtluskeskuse nõukogu liige ja Jõgevamaa Koostöökoja juhatuse liige. 
Sportlik tegevus.
Mänginud jäähokit, korvpalli ja malet. 1967. aastal valiti üleliidulise jäähokiturniiri Kuldlitter (osales 158 võistkonda) parimaks väravavahiks Eestis. Korvpallis Rakvere rajooni meister Rakvere KEK-i võistkonnas.
Kaastöö ajakirjandusväljaannetele.
Aare Olgo on kirjutanud probleemartikleid ja juhtkirju Jõgeva maakonnalehes Vooremaa, Kesknädal, Jõgeva Linna Teatajas ja Jõgeva Valla Teatajas. Esinenud raadio- ja telesaadetes.
Hobid.
Mälumäng. Kuulunud Jõgeva KEK-i mälumänguvõistkonda, osalenud edukalt mälumängusaadetes „Miljonimäng“ ja „Kuldvillak“. Organiseerinud mälumänge.
Harrastanud bridži, õpetanud bridži teistele asjahuvilistele. 
Isiklikku.
Aare Olgo abiellus 1976. aastal Svetlana Olgoga. Neil on pojad Rainer Olgo ja Allar Olgo ning tütar Triin Luchies.
Voltlage

Voltlage on vald Saksamaal Alam-Saksi liidumaal Osnabrücki kreisis.
Valla pindala on 42,35 km². 31. detsembril 2017 elas seal 1717 inimest.
Vladimir Vinogradov

Vladimir Vinogradov on mitme inimese nimi:
Okslohisti

Okslohisti, ka saohaod, oli okstest veovahend, mille tüveosad jäid aisteks. Ta oli üks lohisti liike. Sellega lohistati heinasaade, aga ka vilja või hagusid.
Lohisti koosnes heinasao all olevast 2 kuni 4 lehtpuuoksast, mis olid köie abil ühendatud heinasaoga. Lohisti veeti hobujõul heinaküüni juurde, allamäge võis vedu toimuda ka inimjõul. 
Okslohisti oli Eestis ja Lätis kasutusel veel 20. sajandi algupoolel.
Osterholzi kreis

Osterholz on kreis ("Landkreis") Saksamaal Alam-Saksi liidumaal. Seda ümbritsevad (läänest ja päripäeva) Wesermarschi, Cuxhaveni, Rotenburgi ja Verdeni kreis ning Bremeni linn. Kreisi pindala on 650,73 km². 31. detsembril 2017 elas seal 113 105 inimest.
Ajalugu.
Algselt valitsesid praeguse kreisi ala Bremeni vürstlikud peapiiskopid. 1648. aastal muudeti vürstlik peapiiskopkond Bremeni hertsogkonnaks, mida valitseti personaalunioonis esmalt Rootsi ja 1715. aastast Hannoveri krooni poolt. 1807. aastal annekteeris hertsogkonna üürike Vestfaali kuningriik, 1810. aastal annekteeris selle Prantsusmaa, oli osa Bouches-du-Weseri departemangust. 1813. aastal taastati hertsogkond Hannoveri kuurvürstkonnale, mis pärast Hannoveri kuningriigiks ülendamist 1814. aastal liidendas hertsogkonna reaaluniooni ja hertsogkonna territooriumist sai 1823. aastal loodud Stade regiooni osa. 1866. aastal läks Hannoveri kuningriik Preisi kuningriigi kätte, moodustati Hannoveri provints. Preisi valitsus rajas 1885. aastal kreisid, teiste hulgas Osterholzi kreisi.
Geograafia.
Kreisi lõunaosa on osa Bremeni metropolipiirkonnast. Põhjas on "Teufelsmoor" ("surnud soo"), üks suuremaid madalsoid Saksamaal. Suured sood laiuvad Hamme jõe mõlemal kaldal, mis voolab läbi kreisi põhjast lõunasse, et suubuda Wümme jõkke. Wümme moodustab lõunapiiri ja on Weseri lisajõgi; Weser moodustab Osterholzi läänepiiri.
Linnad ja vallad.
Linnad:
Vabad vallad:
"Samtgemeinden:"
1"Samtgemeinde" keskus
Teopi keel

Teopi keel on Austroneesia keelkonna Lääne-Okeaania keelte Mesomelaneesia harusse kuuluv keel, mida kõneldakse Paapua Uus-Guineas Bougainville'i saare põhjaosas. 
Kõnelejate arv oli 1991. aastal ligikaudu 5000.
Fonoloogia.
Teopi keeles on 13 konsonantfoneemi ja 7 vokaalfoneemi. Eristatakse pikki ja lühikesi vokaale.
Morfoloogia.
Nimisõnad jagunevad kolme klassi, mis on osaliselt semantiliselt motiveeritud. Nimisõna ei käänata.
Verbi aega, tegumoodi ja aspekti väljendatakse abisõnade ja reduplikatsiooniga.
Diego Castro

Diego Castro Giménez (sündinud 2. juulil 1982 Pontevedras) on Hispaania jalgpallur. Ta mängib Austraalia kõrgliiga klubis Perth Glory vasaku äärepoolekaitsjana. Ta on klubi meeskonna kapten.
Ta alustas karjääri kodulinnas Hispaania kolmanda liiga klubis Pontevedra. 2003. aastal liitus ta Hispaania kõrgliiga klubiga Málaga, mängides põhiliselt klubi duubelmeeskonnas. 2006. aastal liitus ta Hispaania esiliiga klubiga Sporting de Gijón, kellega mängis kaks hooaega Hispaania esiliigas ja seejärel kolm hooaega kõrgliigas. Kõige edukam oli hooaeg 2009–10, kui ta lõi liigas kümme väravat. 2009. aastal valiti ta Sporting de Gijóni hooaja parimaks mängijaks. 2011. aastal liitus ta teise Hispaania kõrgliiga klubi, Getafega, kus mängis neli hooaega.
2015. aastal suundus Castro esmakordselt välisklubisse, liitudes Perth Gloryga. Esimesel kahel hooajal lõi mõlemal korral liigas 13 väravat ja valiti mõlemal hooajal liiga sümboolsesse koosseisu. 2018–19 võitis ta Perth Gloryga A-League'i põhihooaja ja ta valiti taas liiga hooaja sümboolsesse koosseisu. Aastatel 2016, 2017 ja 2019 valiti ta Perth Glory aasta parimaks mängijaks ning hooajal 2015–16kogu liiga parimaks mängijaks.
Tema isa Fernando Castro Santos on töötanud mitu aastakümmet jalgpallitreenerina.
Ivan Franjic

Ivan Frankie Franjic (sündinud 10. septembril 1987 Melbourne'is) on Austraalia jalgpallur. Ta mängib Austraalia kõrgliiga klubis Macarthur paremkaitsjana.
Ta alustas klubikarjääri Austraalia madalamate liigade klubides. 2009. aastal liitus ta Austraalia kõrgliiga klubiga Brisbane Roar, kelle koosseisus võitis kahel hooajal Austraalia kõrgliiga põhihooaja ja kolmel korral finaalseeria. Hooaegadel 2010–11 ja 2013–14 valiti ta Austraalia kõrgliiga sümboolsesse koosseisu.
2014. aastal liitus ta Venemaa kõrgliiga klubiga Moskva Torpedo, kellega sõlmis kolmeaastase lepingu. Ta lahkus klubist juba järgmise aasta kevadel, sest klubi ei suutnud oma mängijatele palka maksta.
2015. aastal naasis ta kodumaale, liitudes Melbourne Cityga.
2015. aastal valiti ta A-League'i kümnendi sümboolsesse koosseisu.
2017. aastal mängis ta mõnda aega Lõuna-Korea kõrgliigas Daegus.
Hooajal 2017–2018 mängis ta taas Brisbane Roaris. 2018. aasta mais sõlmis ta kaheaastase lepingu Perth Gloryga. 2020. aasta septembris sõlmis Franjic lepingu äsja Austraalia kõrgliigaga liitunud klubiga Macarthur.
Austraalia jalgpallikoondises tegi Franjic debüüdi 2012. aasta detsembris. Ta kuulus Austraalia koondisse 2014. aasta maailmameistrivõistlustel. 2015. aastal tuli ta koondisega Aasia meistriks.
Craig Goodwin

Craig Alexander Goodwin (sündinud 16. detsembril 1991 Adelaide'is) on Austraalia jalgpallur. Ta mängib Austraalia kõrgliiga klubis Adelaide United vasaku äärepoolkaitsja või vasakkaitsjana.
Ta alustas karjääri Austraalia poolprofessionaalsete liigade klubides. 2011. aastal liitus ta Melbourne Heartiga ning tegi 2012. aastal klubi põhimeeskonnas debüüdi Austraalia kõrgliigas. 2012. aastal liitus ta teise Austraalia kõrgliiga klubiga, Newcastle Jetsiga, kus mängis kaks hooaega. Seejärel mängis ta kaks hooaega Adelaide Unitedis.
2016. aastal liitus ta Hollandi kõrgliiga klubiga Rotterdami Sparta, kus mängis ka kaks hooaega ning lõi Hollandi kõrgliigas kokku kuus väravat.
2018. aasta mais naasis Goodwin Adelaide Unitedi, kellega sõlmis kolmeaastase lepingu. Samal aastal võitis ta klubiga Austraalia karika. Karikafinaalis alistas Adelaide United Goodwini kahe värava toel Sydney.
2019. aasta juulis siirdus ta Saudi Araabia kõrgliiga klubisse Al-Wehda. Hooajal 2020–2021 mängis ta laenul samasse liigasse kuuluvas Abhas. Seejärel liitus ta laenulepingu alusel taas Adelaide Unitediga.
Debüüdi Austraalia jalgpallikoondises tegi Goodwin 26. juulil 2013 mängus Jaapani vastu. Koondisekarjääri esimese värava lõi ta 27. jaanuaril 2022 MM-i valikmängus Vietnami vastu.
Estonia (soomusauto)

Soomusauto Estonia oli esimene Eesti Vabariigis ehitatud soomusauto. 
Auto valmis Vabadussõja ajal Tallinna Sadamatehastes seeria esimese eksemplarina.
Ajalugu.
Detsembris 1918 andis Johan Pitka käsu asuda Tallinna Sadamatehastes soomusautosid valmistama. Kogemused ja projektdokumentatsioon puudusid, kuid arutelu käigus pandi paika auto põhimõtteline ehitus ja insener Ludwig Saukas visandas ehitusplaani. Ehitamist juhtis alamkapten Arthur Uus.
Esimesena ehitati kolmetonnise kandejõuga veoauto Federal šassiile vinkelrauast raam, millele kinnitati laevaehituses kasutatud metallplaatidest soomus. Soomusauto ehitus võttis mälestuste põhjal vaid 2-3 päeva. Masin valmis 1918. aasta jõulupühade eel ja sai nimeks Estonia. Pärast valmimist selgus aga, et auto sai liiga raske. Maksimaalseks kiiruseks saavutati vaid 15 km/h. Seega ei saanud Estoniat rindele saata, vaid ta jäi Tallinna sisekaitse ülesanneteks.
Kevadel 1919 ehitati Estonia ümber tolleks ajaks loodud seeriamasinate eeskujul. Masina senine laevaterasest soomus asendati 7–11 mm paksuse kroomnikkelterasest kattega, millega kogukaal langes ühe tonni võrra. 
Estonia saadeti rindele 20. mail 1919 ja arvati 1. soomusautode rühma koosseisu.
Landesveeri sõjas langes Estonia kuulipildur Lilienthal.
Pärast Vabadussõda jäid kiiruga konstrueeritud ja ka peagi tehniliselt vananenud soomusautod reservi kuni 1940. aastani.
Soomusauto koopia.
Seoses Eesti Vabariigi 100. aastapäevaga ehitati Kaitseliidu tellimusel Saaremaa Sõjavara Seltsi poolt 2018. aasta soomusauto Estonia koopia. 
Auto alusena kasutati veoauto GAZ-53 raami. 
Autot on kasutatud eksponaadina mitmetel ajalooteemalistel üritustel.
Kalle Kalm

Kalle Kalm (sündinud 24. oktoobril 1950 Tallinnas) on eesti orienteeruja ja kartograaf.
Ta lõpetas 1969. aastal Tartu 5. Keskkooli. 
Aastatel 1977 ja 1979 tuli ta Eesti meistriks orienteerumisjooksu öisel tavarajal, lisaks võitis 1978. aastal hõbeda märketeatesuusatamises ja 1980. aastal öisel tavarajal.
1977. aastast tegeleb kaardistamisega. Ta on Eesti üks aktiivsemaid ja tunnustatumaid orienteerumiskaartide valmistajaid, olnud tegev enam kui 200 orienteerumiskaardi välitöödel ja joonistamisel. Ta on tegutsenud ka rajameistrina, sealhulgas olnud mitmel korral Eesti meistrivõistluste ja Jüriööjooksu rajameister.
Ta on orienteerumisklubi Ilves liige.
Éder Militão

Éder Gabriel Militão (sündinud 18. jaanuaril 1998 Sertãozinhos) on Brasiilia jalgpallur, kes mängib Hispaania kõrgliiga klubis Madridi Real paremkaitsja või kaitsva poolkaitsjana.
Ta alustas karjääri kodumaal São Paulos. Klubi meeskonnas tegi ta Brasiilia kõrgliigas debüüdi 14. mail 2017 mängus Cruzeiro vastu. Esimese värava lõi ta liigas 17. septembril mängus Vitória vastu.
2018. aasta augustis sõlmis ta viieaastase lepingu Portugali kõrgliiga klubiga Porto. Debüüdi Portugali kõrgliigas tegi ta 2. septembril mängus Moreirense vastu, andes mängus väravasöödu. Ta murdis ennast kiiresti Porto põhikoosseisu. Esimese värava lõi ta klubi meeskonnas 28. novembril UEFA Meistrite Liiga alagrupimängus Schalke 04 vastu. Esimese värava Portugali liigas lõi ta 3. jaanuaril 2019 mängus Avese vastu. Ta valiti hooajal 2018–2019 Portugali kõrgliiga hooaja sümboolsesse koosseisu.
2019. aasta märtsis sõlmis ta kuueaastase lepingu Madridi Realiga.
Debüüdi Brasiilia jalgpallikoondises tegi ta 11. septembril 2018 sõprusmängus El Salvadori vastu. 2019. aastal võitis ta Brasiilia koondisega Copa América.
Yacine Brahimi

Yacine Brahimi (araabia keeles: ياسين إبراهيمي; sündinud 8. veebruaril 1990 Pariisis) on Alžeeria jalgpallur, kes mängib Katari kõrgliiga klubis Al-Rayyan ja Alžeeria jalgpallikoondises äärepoolkaitsja või ründava poolkaitsjana.
2014. aastal valiti ta nii Alžeeria aasta jalgpalluriks, BBC Aafrika aasta jalgpalluriks kui ka Aafrika jalgpalli tulevikutalendiks.
Klubikarjäär.
Brahimi sündis Prantsusmaal ja alustas jalgpalli mängimist Prantsusmaa klubides, mängides noorena muuhulgas Paris Saint-Germainis. 2006. aastal liitus ta Stade Rennais' noorteakadeemiaga. Profidebüüdi tegi ta hooajal 2009–10, kui oli laenul Prantsusmaa esiliiga klubis Clermont, lüües liigas kaheksa väravat. Järgmisel hooajal mängis ta juba Stade Rennais' meeskonnaga Prantsusmaa kõrgliigas. Hooajal 2012–2013 oli laenul Hispaania kõrgliiga klubis Granada. 2013. aastal sõlmis ta klubiga püsiva lepingu ja mängis Granadas ka järgmise hooaja, lüües liigas kolm väravat.
2014. aasta juulis sõlmis ta viieaastase lepingu Portugali kõrgliiga klubiga Porto. Üleminekusumma oli 6,5 miljonit eurot. Esimese värava lõi ta klubi meeskonnas UEFA Meistrite Liiga hooaja 2014–15 kvalifikatsioonmängus Lille'i vastu. 17. septembril tegi ta Meistrite Liiga alagrupimängus Borissovi BATE vastu kübaratriki. Esimese värava Portugali liigas lõi ta 1. novembril mängus Nacionali vastu. Hooajal 2017–18 tuli ta Portoga Portugali meistriks. 2018. aastal võideti lisaks Portugali superkarikas.
2019. aasta juulis liitus ta Al-Rayyaniga.
Koondisekarjäär.
Brahimi esindas Prantsusmaa noortekoondisi, kuid otsustas hakata esindama Alžeeria jalgpallikoondist. Debüüdi tegi ta Alžeeria koondises 2013. aasta märtsis MM-i valikmängus Benini vastu. Ta valiti Alžeeria koondisse 2014. aasta maailmameistrivõistlusteks. Ta lõi maailmameistrivõistluste viimases alagrupimängus oma koondisekarjääri esimese värava Lõuna-Korea vastu. 2019. aastal tuli ta Alžeeria koondisega Aafrika meistriks.
Lisaks on ta kuulunud Alžeeria koondisse 2015. ja 2017. aasta Aafrika rahvaste karikavõistlustel.
Héctor Herrera

Héctor Miguel Herrera López (sündinud 19. aprillil 1990 Tijuanas) on Mehhiko jalgpallur, kes mängib Major League Socceri klubis Houston Dynamo ja Mehhiko jalgpallikoondises poolkaitsjana.
Klubikarjäär.
Ta alustas klubikarjääri 2010. aastal kodumaal Pachucas, kus mängis kaks hooaega.
2013. aasta juunis liitus ta Portoga. Debüüdi Portugali liigas tegi ta 18. augustil 2013 mängus Vitória de Setúbali vastu. Sama aasta 22. oktoobril püstitas Herrera UEFA Meistrite Liiga rekordi, kui ta alagrupimängus Peterburi Zeniti vastu saadeti ta väljakult minema juba kuuendal minutil pärast kahe kollase kaardi teenimist. Esimese värava lõi ta Portugali liigas 20. detsembril mängus Olhanense vastu. Hooajal 2014–15 valiti ta Porto hooaja parimaks mängijaks. Hooajal 2017–18 tuli ta Portoga Portugali meistriks. Lisaks on ta kahel korral võitnud Portugali superkarika. Hooaegadel 2017–18 ja 2018–19 on ta valitud Portugali kõrgliiga hooaja sümboolsesse koosseisu. Ta oli alates hooajast 2015–16 Porto meeskonna kapten.
2019. aasta juulis sõlmis ta kolmeaastase lepingu Hispaania kõrgliigaklubiga Madridi Atlético. Hooajal 2020/21 tuli ta klubiga Hispaania meistriks.
Pärast kolme hooaega Madridi Atléticos siirdus ta 2022. aastal Houston Dynamosse.
Koondisekarjäär.
Debüüdi Mehhiko jalgpallikoondises tegi Herrera 16. oktoobril 2012 MM-i valikmängus El Salvadori vastu. Esimese värava lõi ta koondise särgis 4. septembril 2015 sõprusmängus Trinidadi ja Tobago vastu.
2015. aastal tuli ta Mehhiko koondisega CONCACAF Gold Cupi võitjaks.
2016. aasta Copa América Centenario esimeses alagrupimängus lõi ta värava Uruguay vastu.
Lisaks on ta kuulunud Mehhiko koondisse 2014. ja 2018. aasta maailmameistrivõistlustel, 2021. aasta CONCACAF Gold Cupil ning 2013. ja 2017. aasta FIFA konföderatsioonide karikaturniiril.
2012. aasta suveolümpiamängude jalgpalliturniiril tuli ta Mehhiko meeskonna koosseisus olümpiavõitjaks.
Järvamaa spordipreemia

Järvamaa spordipreemia on Järvamaa Omavalitsuste Liidu välja antav spordipreemia.
Ferroelektrik

Ferroelektrik on kristalliline aine, millel ilmneb dielektriline polarisatsioon ilma välise elektrivälja mõjuta. Niisugust spontaanset ehk iseeneslikku polarisatsiooni saab välise elektrivälja abil muuta. Sellised omadused avastati kõigepealt Seignette’i soolal (kaaliumnaatriumtartraadil) 1920. aastal. Seetõttu on ferroelektrilised ained olnud pikka aega tuntud senjettelektrikutena.
Omadused.
Ferroelekter on võimalik kristallides, milles elektriliste dipoolidena esinevad ioonid saavad kristallivõres polariseerumiseks nihkuda ja seega spontaanselt polariseeruda.
Ferroelektrilises kristallistruktuuris moodustuvad domeenid (piirkonnad), kus dipoolsed ioonid on korrastatud ühesuunaliselt ehk ühesuunaliselt polariseeritud. Elektrilised domeenid on palju väiksemad (mõne nanomeetri suurusjärgus) kui magnetdomeenid ferromagneetikutes, võimaldades vastavalt suuremat andmetihedust ferroelektriku kasutamisel salvestusmeediumina.
Ferroelektriku polariseeritust formula_1 saab muuta välise elektriväljaga formula_2 nii suuruselt kui ka suunalt nii, et moodustub hüstereesisilmus (nagu ferromagneetikute magneetimisel). 
Terminis "ferroelektrik" ei osuta ’ferro’ mitte raua (lad "ferrum") omadustele, vaid analoogiale ferromagnetismiga. Nii nagu ferromagneetikud kaotavad kõrgel temperatuuril magneetimisvõime, nii muutuvad ka ferroelektrikutel teatavast, nn ferroelektrilisest Curie temperatuurist alates paraelektrikuteks. Jahtudes muutub materjal taas ferroelektriliseks.
Ferroelektrilistel ainetel on ühtlasi püroelektrilised ja piesoelektrilised omadused.
Kasutamine.
Ferroelektrikutele on omane suur (vähemalt 100) või väga suur (kuni 100 000) suhteline dielektriline läbitavus. Seepärast kasutatakse neid dielektrikumaterjalina keraamikakondensaatorites, mille mahtuvus ruumalaühiku kohta on võrreldav elektrolüütkondesaatorite vastava näitajaga. Samas on niisugustel keraamikakondensaatoritel märksa väiksem jadatakistus ja -induktiivsus, mistõttu sobivad nad hästi kasutamiseks muutmälu (RAM) elementides. Ferroelektrikud leiavad samuti kasutamist kõrge-k-dielektrikuna. Ferroelektrikute kasutamisel dielektrikumaterjalina tuleb arvestada läbitavuse suurt temperatuurisõltuvust ja energiakadu dielektrikus.
Ferroelektrikuid kasutatakse näiteks mikrotäiturite ülitäpsetes nihkeelementides, mis pöördpiesoefekti toimel on võimelised teostama mõne aatomi suurusi mehaanilisi nihkeid. Niisugused täiturid on kasutusel mitut tüüpi rastermikroskoopides.
Ferroelektrilisi materjale.
Kõige tuntumad on
Ferroelektriliste omadustega on ka järgmised ained, mida kasutatakse peamiselt õhukese kihina (kilena):
Leidub ka orgaanilisi ferroelektrikuid, näiteks
Heidi Sarapuu

Heidi Sarapuu (sünninimi Loot; sündinud 25. jaanuaril 1944 Tallinnas) on eesti teatrijuht, lavastaja, näitekirjanik ja kultuuriajakirjanik. 
Heidi Sarapuu lõpetas 1962. aastal Tallinna 21. Keskkooli ja 1973. aastal Eduard Vilde nimelise Tallinna Pedagoogilise Instituudi (Tallinna Ülikool) kultuurharidustöö näitejuhtimise erialal. 
Töötanud kutseharidussüsteemis õpetaja ja ringijuhina. 
1986. aastast on Heidi Sarapuu teatri Varius juht, dramaturg ja lavastaja. Aastatel 1999–2007 oli ta Põhjamaade luulefestivalide ja Rahvusraamatukogu kirjandusürituste kavade koostaja.
Kuulub aprillist 1998 Eesti Lavastajate Liitu ja veebruarist 2003 Eesti Kirjanike Liitu.
Eesti taasiseseisvumise perioodil omandasid eesti ja väliseesti kirjanikest kõnelevad lavastused „Arbujate aegu“ ja „Umbsed tõed“ erilise tähenduse ja pälvisid suure menu nii kodupubliku kui ka Rootsis elavate eestlaste seas. Aastate jooksul on mitmeid kultuuriloolisel materjalil põhinevaid lavastusi mängitud lisaks Rootsile veel Soomes, Norras, Saksamaal, USAs, Kanadas, Austrias, Luksemburgis ja Austraalias. Kontaktide loojana sealsete kultuuriinimestega on Heidi Sarapuu olnud pühendunud Eesti kultuuri saadik ja rahvuskultuuri tutvustaja välisriikides.
Kultuurilugudesse sisseminek on pannud aluse muuseumietenduste kirjutamiseks, lavastamiseks ja organiseerimiseks. Heidi Sarapuu on teinud koostööd Kristjan Raua Majamuuseumi, Eduard Vilde Majamuuseumi, A. H. Tammsaare muuseumi, Underi ja Tuglase Kirjanduskeskuse muuseumiosakonnaga, Eesti Teatri- ja Muusikamuuseumiga. Valminud on muuseumietendused arbujatest, Marie Underist, Artur Adsonist, Friedebert Tuglasest, Eduard Vildest, A. H. Tammsaarest, Juhan Viidingust. „Laborant Viiding“ tõi Eesti Teatri- ja Muusikamuuseumile Eesti muuseumide aastaauhinna (Muuseumiroti).
Teater Variuse mängukavas on olnud tähtsal kohal Estonia teatri ajaloo käsitlemine. Etendustes on kaasa löönud rahvusooperi Estonia solistid René Soom, Priit Volmer, Urmas Põldma, Mart Laur, Olari Viikholm, 2019. aastal ka Katrin Lehismets Salzburgist.
Muud tööd raadios.
Kirjandussaadete sarjad:
Tartu Ekspress

Tartu Ekspress oli aastail 2007–2019 neljapäeviti ilmunud tasuta nädalaleht Tartus ja selle lähiümbruses, tiraažilt suurima trükiarvuga (20 400-42 000 eksemplari) ajaleht Lõuna-Eestis. 
Tartu Ekspressi asutasid Neinar Seli, Andrus Kuusmann ja Jaan Olmaru. Alates 2009. aasta oktoobrist alustas leht ilmumist uute omanike alt. Peatoimetajana jätkas Jaan Olmaru, vastutavaks väljaandjaks sai ja oli lehe ilmumise lõppemiseni Kaupo Torim. 
Tartu Ekspressi peatoimetajad: 
Jaan Olmaru (2007-2010), Oliver Kund (2010-2011), Juhan Lang (2012-2013), Kaur Paves (2013-2019). 
Vastuolulise mainega ajaleht valis aastast 2014 Tartu aasta tigu ja aastast 2016 Tartu aasta pätti.
Maido Ruusmann

Maido Ruusmann (sündinud 27. juunil 1983 Tõrvas) on Eesti poliitik ja mootorisportlane, XV Riigikogu liige. Ta on endine Tõrva linnapea ja Tõrva vallavanem ning praegune Tõrva Vallavolikogu esimees.
Haridus.
Lõpetanud 2002. aastal Tõrva Gümnaasiumi ja õppinud aastatel 2002–2008, 2015–2019, Tartu Ülikoolis õigusteaduse erialal.
Töökäik.
2016. aastal valiti Maido Ruusmann seitsmendaks Mulgimaa vanemaks. Ta on Mulgi Elamuskeskuse rajamise üks eestvedajatest ning projekti kõneisik. 
Lisaks on Ruusmann MTÜ Eesti Reformierakond juhatuse liige, MTÜ Valgamaa Omavalitsuste Liit juhatuse esimees, SA Tõrva Kirik-Kammersaali juhatuse liige, MTÜ Tõrva Spordiselts juhatuse liige, AS Tõrva Tervisekeskus nõukogu esimees, OÜ Tõrva Veejõud nõukogu liige, MTÜ Mulgimaa Arenduskoda juhatuse esimees, SA Valgamaa Arenguagentuur nõukogu esimees, SA Keskkonnainvesteeringute Keskus nõukogu liige. 2021. aastal nimetas maaeluminister Urmas Kruuse Ruusmanni Maaelu Edendamise Sihtasutuse nõukogu liikme ametisse. Maido Ruusmann on liige kahes Riigikogu alatises komisjonis: Maaelu komisjonis ja Euroopa Liidu asjade komisjonis.
Poliitiline tegevus.
Olnud aastatel 2005–2009 Tõrva Linnavolikogu liige ning töötanud aastatel 2009–2013 Tõrva Linnavalitsuses abilinnapeana. 2013–2017 oli Maido Ruusmann Tõrva linnapea. 2017. aastal valiti Maido Ruusmann Tõrva vallavanemaks. Alates 14. septembrist 2016 kuulub Eesti Reformierakonda. 2020. aasta novembris valiti ta Eesti Reformierakonna juhatusse. Ruusmann on Reformierakonna Tõrva piirkonna ja Valga maakonna juht. 
Valimistulemused aastatel 2002–2023:
Isiklikku.
Ruusmann on sündinud ja kasvanud Tõrva linnas. Tal on vabaabielus ja tal on kaks last.
Ta on kahekordne Balti meister bagikrossis.
Rafa Silva

Rafael Alexandre Fernandes Ferreira da Silva (sündinud 17. mail 1993 Forte da Casas) on Portugali jalgpallur, kes mängib poolkaitsjana Portugali kõrgliiga klubis Lissaboni Benfica ja Portugali jalgpallikoondises.
Ta alustas klubikarjääri Portugali esiliiga klubis Feirense. Oma esimesel profihooajal 2012–13 lõi ta liigas koguni 10 väravat. 2013. aasta juunis sõlmis ta viieaastase lepingu Portugali kõrgliiga klubiga Braga. Debüüdi Portugali kõrgliigas tegi ta 26. augustil mängus Belenensese vastu. Esimese värava lõi ta klubi meeskonnas 10. novembril Portugali karika neljanda ringi mängus Olhanense vastu ning lõi 19 päeva hiljem sama vastase vastu värava ka Portugali kõrgliigas. 2016. aastal võitis ta Bragaga Portugali karika.
2016. aasta septembris sõlmis ta viieaastase lepingu Benficaga. Kohe esimesel hooajal tuli ta klubiga Portugali meistriks ning võitis nii karika kui ka superkarika. Teist korda tuli ta Benficaga Portugali meistriks hooajal 2018–2019. Samal hooajal valiti ta Portugali kõrgliiga hooaja sümboolsesse koosseisu.
Debüüdi Portugali jalgpallikoondises tegi ta 28. veebruaril 2014 sõprusmängus Kameruni vastu. Samal aastal osales ta Portugali koondisega maailmameistrivõistlustel. 2016. aastal tuli ta Portugali koondisega Euroopa meistriks.
Jürgen Locadia

Jürgen Leonardo Locadia (sündinud 7. novembril 1993 Emmenis) on Hollandi jalgpallur, kes mängib ründaja või äärepoolkaitsjana Saksamaa kõrgliiga klubis VFL Bochum.
Ta on Curaçao päritolu.
Locadio alustas profikarjääri kodumaal Eindhovenis. Debüüdi Hollandi kõrgliigas tegi ta hooajal 2012–13. Tema liigadebüüt toimus 30. septembril 2012 mängus VVV-Venlo vastu. Ta sekkus mängu 22 minutit enne mängu lõppu, kuid suutis mängus teha kübaratriki ja tuua Eindhovenile 6:0 võidu. Ta sai esimeseks mängijaks pärast Harald Berg (Berg tegi debüüdi 10. augustil 1969), kes suutis oma debüütmängus Hollandi kõrgliigas kübaratriki teha. Nädal aega hiljem sõlmis Locadia Eindhoveniga viieaastase lepingu. Ta veetis Eindhovenis järgmised neli ja pool hooaega ning tuli hooaegadel 2014–15 ja 2015–16 klubiga Hollandi meistriks. Individuaalselt oli tema edukaim hooaeg 2013–14, kui ta lõi liigas 13 väravat.
2018. aasta jaanuaris sõlmis ta lepingu Inglismaa Premier League'i klubiga Brighton &amp; Hove Albion. Esimese värava Inglismaa kõrgliigas lõi ta 24. veebruaril 2018 mängus Swansea City vastu. Hooaja 2019–20 esimeses pooles mängis ta laenul Saksamaa kõrgliiga klubis TSG 1899 Hoffenheim, kus lõi 11 liigamänguga neli väravat. 2020. aasta veebruaris suundus ta laenule Major League Socceri klubisse FC Cincinnati.
2022. aasta jaanuaris siirdus ta VFL Bochumi.
Aastatel 2009–2014 mängis Locadia Hollandi noortekoondistes.
Lisaks jalgpallurikarjäärile tegeleb Locadia laulmisega ning ta on välja andnud mitu singlit.